b'\n_START_ARTICLE_\nHead Hunters\n_START_SECTION_\nStruktura in izdaja\n_START_PARAGRAPH_\nHead Hunters je iz\xc5\xa1el po seriji eksperimentalnih albumov s Hancockovim sekstetom: Mwandishi, Crossings in Sextant, ki so iz\xc5\xa1li med letoma 1971 in 1973, v \xc4\x8dasu, ko je Hancock iskal novo usmeritev svoje glasbe:_NEWLINE_" Za\xc4\x8del sem \xc4\x8dutiti, da sem zapravil preve\xc4\x8d \xc4\x8dasa za raziskovanje zgornje atmosfere glasbe in bolj eteri\xc4\x8dne vrste vesoljskih stvari. Pojavila se je potreba po bolj zemeljskem in ob\xc4\x8dutku privezanosti; povezava z Zemljo... Za\xc4\x8del sem \xc4\x8dutiti, da smo (sekstet) igrali te\xc5\xbeko zvrst glasbe in postal sem utrujen od vsega te\xc5\xbekega. \xc5\xbdelel sem igrati nekaj la\xc5\xbejega."(Hancockove notranje opombe: ponovna izdaja albuma 1997)_NEWLINE_Za novi album je Hancock sestavil novo zasedbo, The Headhunters, pri kateri je od seksteta ostal le Bennie Maupin. Hancock je sam igral sintetizatorje (prej je sintetizatorje igral \xc5\xa1e Patrick Gleeson) in se odlo\xc4\x8dil proti uporabi kitare, namesto katere je raje uporabil clavinet, ki je postal eden prepoznavnih zvokov albuma. Nova zasedba je vsebovala \xc4\x8dvrsto R&B usmerjeno ritem sekcijo, sestavljeno iz basista Paula Jacksona in bobnarja Harveyja Masona, album pa ima funky groove, ki je albumu dal zanimanje \xc5\xa1ir\xc5\xa1ega kroga poslu\xc5\xa1alcev. Morda je to bil pomemben trenutek jazz fusion gibanja (ali celo vodilnega jazz-funk stila jazz fusiona), ko je album iz poslu\xc5\xa1alcev R&B-ja napravil poslu\xc5\xa1alce jazza in obratno. Album vsebuje zmes funk ritmov z jazzovsko AABA formo in podalj\xc5\xa1animi soli._NEWLINE_Od vseh \xc5\xa1tirih skladb le \xc2\xbbWatermelon Man\xc2\xab\xc2\xa0ni bila napisana za ta album. Hit skladba iz Hancockovega hard bop obdobja, se je namre\xc4\x8d prvi\xc4\x8d pojavila na debitantskem Hancockovem albumu Takin\' Off leta 1962, za album Head Hunters pa sta jo predelala Hancock in Mason ter vsebuje prepoznavni uvod z Billom Summersom, ki piha v pivsko steklenico, s tem pa je imitiral hindewho, instrumenta Pigmejcev iz severovzodnega Zaira. Skladba vsebuje tudi precej afri\xc5\xa1kih tolkal. \xc2\xbbSly\xc2\xab\xc2\xa0je bila posve\xc4\x8dena pionirju funka, Slyju Stonu, vodji skupine Sly & the Family Stone. Uvodna skladba \xc2\xbbChameleon\xc2\xab\xc2\xa0je \xc5\xa1e ena skladba s prepoznavnim uvodom, med katerim je predstavitvena linija zaigrana na sintetizator ARP Odyssey. \xc2\xbbVein Melter\xc2\xab\xc2\xa0je po\xc4\x8dasnej\xc5\xa1a skladba z dominantnimi linijami klaviatur in saksofona, v kateri igra Hancock ve\xc4\x8dinoma Fender Rhodes, ob\xc4\x8dasno pa uporabi tudi sintetizatorje._NEWLINE_Po prvi izdaji je bil album miksan kvadrofonsko (4-kanalno) in iz\xc5\xa1el pri Columbii leta 1974 kot vinil in kot kaseta z osmimi traki. Kvadrofonski miks vsebuje audio elemente, ki se pri stereo verziji ne sli\xc5\xa1ijo. Verzija je digitalno iz\xc5\xa1la pri SACD ediciji albuma._NEWLINE_Do izida Bensonovega albuma Breezin\' leta 1976, je bil Head Hunters najbolje prodajani jazzovski album vseh \xc4\x8dasov in inspiracija ne samo jazzovskim glasbenikom, temve\xc4\x8d tudi izvajalcem funka, soula, jazz funka in hip-hop glasbe._NEWLINE_Zasedba The Headhunters je s Hancockom posnela \xc5\xa1e nekaj albumov, vklju\xc4\x8dno z naslednikom Thrust (1974), Man-Child (1975) in albumom v \xc5\xbeivo Flood (1975). Kasnej\xc5\xa1a albuma Secrets (1976) in Sunlight (1977) so posneli raznoliki glasbeniki. The Headhunters so, s Hancockom kot gostujo\xc4\x8dim solistom, posneli serijo funk albumov, Survival of the Fittest (1975) in Straight from the Gate (1978), od katerih prvega je produciral Hancock in je vseboval velik hit \xc2\xbbGod Make me Funky\xc2\xab.\n_START_SECTION_\nOvitek\n_START_PARAGRAPH_\nSlika na ovitku albuma, ki jo je oblikoval Victor Moscoso, temelji na afri\xc5\xa1ki kple kple maski plemena Baoul\xc3\xa9 iz Slonoko\xc5\xa1\xc4\x8dene obale. Slika temelji tudi na demagnezatorjih, ki jih je vsebovala snemalna oprema v \xc4\x8dasu snemanja tega albuma.'